Mērdoka noslēpumi

**"Mērdoka noslēpumi"** () ir Kanādas un Apvienotās Karalistes televīzijas seriāls, kura pirmizrāde notika 2008. gada 20. janvārī kanālā *[[Citytv]]*, bet kopš 2013. gada to pārraida kanālā *[[CBC Television]]*. Tam ir iznākušas 19 sezonas (316 sērijas). Seriāla sižeta pamatā ir britu un kanādiešu rakstnieces Morīnas Dženingsas detektīvstāstu sērija *Detective Murdoch* un seriāla galvenajā lomā ir Janniks Bisons, kurš atveido Viljamu Mērdoku, Toronto policijas detektīvu, kas 19. gadsimta beigās un 20. gadsimta sākumā strādā Toronto, Ontārio provincē, Kanādā. Latvijā seriālu pārraida LTV7 un *[[Epic Drama]]*, kā arī tas pieejams straumēšanas platformā *[[Go3]]* un LMT Viedtelevīzijā.

2025. gada 1. maijā CBC paziņoja par "Mērdoka noslēpumu" 19. sezonas, kas sastāvēs no 21 sērijas, veidošanu.

Seriāla pirmsākumi meklējami 2004.—2005. gadā iznākušajā trīs televīzijas filmu sērijā *Murder 19C: The Detective Murdoch Mysteries*, kurā Mērdoka lomu atveidoja Pīters Outerbridžs.

## Sižets
Seriāla darbība norisinās Toronto, sākot no 1895. gada, un sižeta līnija seko detektīvam Viljamam Mērdokam (Janniks Bisons) no Toronto policijas 4. iecirkņa, kurš, izmantojot šim laikam neparastas izmeklēšanas metodes, veiksmīgi atrisina noziegumu lietas. Šīs metodes ietver daktiloskopiju (seriālā sauktu par "pirkstu pēdām"), asins analīzes, novērošanu un trasoloģiju. Dažās epizodēs ir izmantotas anahroniskas tehnoloģijas, kad Mērdoks dažkārt izmanto sava laika tehnoloģijas, lai izveidotu improvizētus mūsdienu tehnoloģiju prototipus, kas seriāla 21. gadsimta auditorijai būtu vieglāk atpazīstamas. Piemēram, kādā epizodē viņš izveido primitīvu sonāra versiju, lai Ontārio ezerā atrastu nogrimušu kuģi. Citā sērijā ārzemju policistam ir fotogrāfija, kas Mērdokam vajadzīga kā pierādījums, tāpēc Mērdoks liek viņam nosūtīt fotogrāfiju caur telegrāfu, šī tehnoloģija atgādina mūsdienu faksu. Šis seriāla sižeta aspekts raksturots kā iepazīstināšana ar zinātniskās fantastikas apakšžanra stīmpanka elementiem, lai gan tā nevienmēr ir visu sēriju sižeta līnija.

Detektīvam Mērdokam palīdz trīs citi galvenie varoņi: inspektors Brekenrīds (Tomass Kreigs), daktere Džūlija Ogdena (Helēna Džoja) un nepieredzējušais, bet dedzīgais konstebls Džordžs Krebtrijs (Džonijs Heriss), kurš vēlas kļūt par mistērijas romānu rakstnieku. Brekenrīds, Mērdoka tiešais priekšnieks, ir strups un skeptisks jorkšīrietis, kuram garšo viskijs un kurš dod priekšroku tradicionālajām izmeklēšanas metodēm, nevis Mērdoka ekscentriskajām metodēm, lai gan viņš parasti priecājas un lepojas, kad Mērdoks gūst panākumus, neskatoties uz dīvainajām metodēm. Krebtrijs bieži vien nespēj aptvert progresīvākas metodes, taču viņa entuziasms un lojalitāte padara viņu par labu palīgu. Tāpat kā Krebtrijs, Dr. Ogdena ir liela Mērdoka metožu atbalstītāja. Viņas prasme patoloģijā lieti noder, atklājot daudz noderīgu pierādījumu, kas palīdz Mērdokam lietu risināšanā. Visā seriāla garumā, Mērdoka pieaugošā romantiskā aizraušanās ar Ogdenu un nespēja izteikt viņai savas jūtas, veido seriāla apakšsižetu. Piektajā sezonā pēc tam, kad daktere Ogdena apprecējās ar dakteri Dārsiju Gārlendu (kolēģi, ar kuru viņa iepazinās Bufalo), viņas pataloganatomes darba vietu morgā ieņem daktere Emīlija Greisa (Džordžīna Railija). Viņa un konstebls Krebtrijs izrāda romantisku interesi viens par otru.

18. sezonā (2024—2025) Brekenrīds tiek paaugstināts par Toronto galveno policistu. Alberts Čoi (Pols Sunhjuns Lī) viņu aizstāj 4. iecirkņa inspektora amatā, tādējādi kļūstot par Mērdoka priekšnieku.

Reālā vēsture ir svarīgs elements lielākajā daļā sēriju, un sižeta līnijās, un dažkārt fikcionālajā izmeklēšanas sižetā tiek iesaistīti īsti vēsturiski personāži, piemēram, Bizonu Bills, Herberts Velss, Nikola Tesla, Džeks Londons, Arturs Konans Doils, karaliene Viktorija, Lūsija Moda Montgomerija un daudzi citi. 12. sezonā Frenks Loids Raits parādās kā arhitekts, kuru Mērdoks un Ogdena nolīgst savas savrupmājas projektēšanai, kurā iestrādāti daudzi stilistiski jauninājumi, piemēram, atvērtā tipa izkārtojums bez durvīm vai sienām, kas atdala telpas, zems plakanais jumts un vitrāžas logi ar ģeometriskiem ornamentiem, kas atsauc atmiņā Raita pazīstamo dabu.

Seriāla varoņi bieži aizmigloti prognozē nākotni. Piemēram, tiek netieši norādīts, ka Apvienotās Karalistes un ASV valdību slepenajā sadarbībā ir radīts augsti attīstīts lidaparāts, kas ir līdzīgs dirižablim, un Krebtrijs un Mērdoks atsaucas uz slepena valdības objekta būvniecību Nevadā un Ņūmeksikā "51. koncesija" (atsauce uz 51. zonu). Tēli atsaucas arī uz 19. gadsimta izgudrojumiem un ekstrapolē tos uz nākotnes izgudrojumiem, piemēram, mikroviļņu krāsnīm, nakts redzamības ierīcēm, datoriem, spēlēm *[[Cluedo]]* un "Karātavas", roku lipekļu rotaļlietām un šaujamieroču slāpētājiem.

Vēl viena seriāla pamattēma ir saistīta ar to, ka Mērdoks ir katolis Toronto, kas tolaik bija pārsvarā protestantu pilsēta, un ar reliģisko pārliecību saistītiem aizspriedumiem, ar kuriem viņš ik pa brīdim sastopas. Citas sižeta līnijas, kas aptver vairākas sērijas, ietver sieviešu sufražistu kustību Kanādā, kustību, kas pastāvēja seriālā attainotajā laikā, un diskrimināciju pret rasu minoritātēm un viendzimuma pāriem Toronto šajā laika periodā.

## Lomās
;Galvenais aktieru sastāvs
* Janniks Bisons — Detektīvs Viljams Henrijs Mērdoks
* Helēna Džoja — Dr. Džūlija Ogdena, pataloganatome, psihiatre, ķirurģe un Mērdoka mīļotā
* Tomass Kreigs — Inspektors (kopš 18. sezonas — prefekts) Tomass Čārlzs Brekenrīds
* Džonijs Heriss — Konstebls Džordžs Krebtrijs
* Džordžīna Railija — Dr. Emīlija Greisa, pataloganatome un īslaicīga Krebtrija mīļotā (5. sezona — otrā plāna tēls; 6.—9. sezona — galvenais tēls)
* Pols Sunhjuns Lī — Inspektors Alberts Čoi (18. sezona — pašlaik)

;Regulārais aktieru sastāvs/otrā plāna lomas
* Laklans Mērdoks — Konstebls Henrijs Higinss
* Muna Traorē — Rebeka Džeimsa, pataloganatome (9.—11. sezona)
* Arvena Hamfrīsa — Mārgarita Brekenrīda, Brekenrīda sieva
* Danjels Meslanijs — Detektīvs Lūelins Votss (10. sezona — pašlaik)
* Šenīsa Bentone — Vaioleta Hārta, pataloganatome (11. sezona — pašlaik)
* Ševona Mērfija — Rūta Higinsa-Ņūsoma, sabiedrības dāma, vēlāk Higinsa sieva (10. sezona — pašlaik)
* Klēra Makonela — Fiona Esmeralda "Efija" Ņūsoma, advokāte, vēlāk prokurore, Rūtas māsīca un vēlāk Krebtrija sieva (12. sezona — pašlaik)
* Pīters Kelegans — Terenss Maierss, Kanādas valdības slepenais aģents
* Pīters Stebingss — Džeimss Pendriks, izgudrotājs (3. sezona — pašlaik)
* Bea Santosa — Luīza Čerija, žurnāliste (10. sezona — pašlaik)

;Mazās regulārās lomas
* Sāra Gadona — Rūbija Ogdena, žurnāliste, pasaules apceļotāja un Džūlijas Ogdenas māsa (2. — 4. sezona)
* Liza Folknere — Anna Fulforda, bārmene un bibliotekāre, īslaicīga detektīva Mērdoka mīļākā (3. — 5. sezona; 14. — 15. sezona)
* Aleksa Pekstone-Bīzlija — Vinifreda "Fredija" Pinka, privātdetektīve(9. — 15. sezona)
* Erina Agostino — Nīna Blūma, burleskas dejotāja(9. — 11. sezona; 16. sezona)

;Galvenie antagonisti
* Maikls Sīters — Džeimss Giliss † (2. — 10. sezona; vēlāk atsevišķās sērijās parādās kā spoks)
* Keita Grīnhausa — Sallija Pendrika † (3. sezona; 13. sezona)
* Daiva Džonstone — Īva Pīrsa † (6. — 9. sezona; 10. sezona — kā spoks)
* Metjū Benets — Elins Klegs † (4. — 16. sezona)
* Sāra Svaira — Emīlija† un Dorotija Ernstas (13. — 17. sezona)
* Kolins Mokrijs — Reifs Felovss (13. — 18. sezona)
* Brendans Marejs — Frenks Rodss (14. — 16. sezona)
* Rodžers Kross — Moriss Meidžorss (15. — 16. sezona)
**Piezīme:** † — personāžs ir miris

## Sezonu pārskats

## Atsauces

## Ārējās saites

*